Hjørring Kommune har fået bedre styr på kommunekassens udgifter og er nu uden for farezonen for at blive sat under administration af Velfærdsministeriet, oplyser borgmester Finn Olesen (S). - Der er sket en kraftig forbedring. Bøtten er vendt, og det er dejligt at de tiltag, som vi har gjort for at rette op på økonomien, er begyndt at virke, siger borgmesteren til NORDJYSKE Stiftstidende. Kommunens kassebeholdning af rede penge har i et par år været for lav i forhold til reglerne for den kommunale administration, men likviditeten er nu høj og stabil nok i kraft af en bedre økonomistyring og nedskæringer sidste år på udgiftssiden, der kostede et halvt hundrede social- og sundhedsmedarbejdere jobbet. /ritzau/

Opsummering:
Hjørring Kommune er ikke længere i fare for at blive sat under statsadministration.